钦定古今图书集成/理学汇编/字学典/第088卷 > 李日华紫桃轩又缀 > 《论书》
## 钦定古今图书集成/理学汇编/字学典/第088卷 > 李日华紫桃轩又缀 > 《论书》

学书不可漫为散笔，必于古人书中择百馀字成片
段者，并其行闲布置而学之，庶血脉起伏，有一种天
行之趣。久之自书卷轴文字，不必界画算量，信手挥
之，亦成准度，所谓“目机铢两”者也。

唐人从事法书，其法书有四种：曰临，曰摹，曰响拓，曰
硬黄。临者，置纸法书之旁，睥睨纤浓点画而仿为之；
摹者，笼纸法书之上，映照而笔取之。“响拓”者，坐暗室
中，穴牖如盎大，悬纸与法书映而取之，欲其透射毕
见，以法书故缣，色取沈暗，非此不澈也。“硬黄”者，嫌纸
性终带暗涩，置之热熨斗上，以黄蜡涂匀，纸虽稍硬，
而莹彻透明，如世所谓“鱼枕”“明角”之类以蒙物，无不
纤毫毕现者。大都施之魏、晋、锺、索、右军诸迹，以其年久本暗，又所宗师，故极意取之也。临书如双鹄并翔，
各极其致，不必为步骤之拘，非于书有深诣者不能
也。以故属之虞、褚诸公。以下三者，则赵模、冯承素辈
职耳。

赵文敏善用笔，所使笔有宛转如意者，辄剖之，取其
精毫别贮之。凡萃三管之精，令工总缚一管，则真草
巨细投之无不可，终岁任之无敝矣。故公书点如碾
玉锤金，无纤毫遗憾也。昔年项子京与余言，欲仿此
法，竟不果。